*Anexa nr.2*

*la ordinul Ministerului Finanțelor*

*nr.11 din 16 ianuarie 2017*

**Modul de completare a declarației privind accizele**

**1.** Subiecţii impunerii care deţin certificatul de acciz, precum şi subiecţii care desfăşoară activitate de întreprinzător şi care nu sunt înregistraţi în calitate de subiecţi ai impunerii cu accize şi care exportă în mod independent sau în baza contractului de comision mărfuri supuse accizelor, prelucrate şi/sau fabricate pe teritoriul Republicii Moldova, prezintă Serviciului Fiscal de Stat Declaraţia privind accizele în termenii prevăzuți la alineatele (3) și (31) al art.127 din Codul fiscal.

**2.** Declaraţia privind accizele se completează pe formular unic, conform anexei nr.1 la prezentul Ordin.

**3.** În Declaraţia privind accizele se indică perioada fiscală, denumirea (numele, prenumele) subiectului impunerii, adresa juridică, codul fiscal şi numărul de înregistrare al certificatului de acciz (în cazul în care agentul economic declarant este înregistrat ca subiect impozabil de accize).

**4.** Declaraţia privind accizele conţine 10 coloane, în care se înscrie următoarea informaţie:

1) rubrica “pentru perioada fiscală” se completează în următorul mod: P/NN/AAAA, unde:

P – codul periodicităţii de prezentare a declaraţiei, se indică L (lunar);

NN – numărul lunii, se indică valorile de la 1 la 12;

AAAA – se indică anul;

2) în coloana 1 se indică numărul de ordine al mărfii supuse accizelor sau a mărfurilor proprii supuse accizelor, pentru care nu există documente justificative privind achitarea accizelor, utilizate în calitate de materie primă la fabricarea mărfurilor nesupuse accizelor – în cazul subiecților menționați la articolul 4 alin. (6) din Legea pentru punerea în aplicare a Titlului IV al Codului fiscal;

3) în coloana 2 se indică denumirea mărfii supuse accizelor expediate (transportate), sau mărfurilor proprii supuse accizelor, pentru care nu există documente justificative privind achitarea accizelor, utilizate în calitate de materie primă la fabricarea mărfurilor nesupuse accizelor –în cazul subiecților menționați la articolul 4 alin.(6) din Legea pentru punerea în aplicare a Titlului IV al Codului fiscal;

4) în coloana 3 se indică poziţia tarifară a mărfii supuse accizelor conform Nomenclaturii combinate a mărfurilor, specificată în coloana 1 din anexa nr.1 la Titlul IV al Codului fiscal, sau poziția tarifară a mărfurilor proprii supuse accizelor, pentru care nu există documente justificative privind achitarea accizelor, utilizate în calitate de materie primă la fabricarea mărfurilor nesupuse accizelor – în cazul subiecților menționați la articolul 4 alin.(6) din Legea pentru punerea în aplicare a Titlului IV al Codului fiscal;

5) în coloana 4 se indică codul clasificației economice;

6) în coloana 5 se indică volumul mărfii în expresie naturală, indicînd între paranteze unitatea de măsură conform anexei nr.1 la Titlul IV al Codului fiscal;

7) în coloana 6 se indică valoarea mărfii fără TVA şi accize, în unităţi monetare naţionale, în cazul în care baza impozabilă se determină în expresie valorică, conform Titlului IV al Codului fiscal.

La completarea Declaraţiei privind accizele, subiectul impunerii face înscrierile corespunzătoare doar în una din coloanele 5 sau 6, în funcţie de tipul cotei accizului aplicat;

8) în coloana 7 se indică cota accizului stabilită ad-valorem, în procente de la valoarea mărfii fără TVA şi accize, sau cota accizului stabilită în sumă absolută la unitatea de măsură a mărfii supuse accizelor;

9) în coloana 8 se indică suma accizului calculată prin aplicarea cotei accizului aferente mărfii supuse accizelor, aplicată la una din bazele impozabile indicate în coloanele 5 şi 6;

10) în coloana 9 se indică suma accizului achitată pentru mărfurile supuse accizelor utilizate în procesul de prelucrare şi/sau de fabricare a altor mărfuri supuse accizelor, urmînd a fi trecută în cont la momentul expedierii (transportării) mărfurilor finite supuse accizelor din încăperea de acciz sau urmînd a fi restituită;

11) în coloana 10 se indică suma accizului destinată virării la buget, calculată ca diferenţa dintre coloana 8 şi coloana 9. În cazul în care suma accizului achitată la mărfurile supuse accizelor, utilizate în procesul de prelucrare şi/sau de fabricare pentru obţinerea altor mărfuri supuse accizelor, reflectată în coloana 9 a Declaraţiei, depăşeşte suma accizului calculată la mărfurile supuse accizelor expediate din încăperea de acciz, reflectată în coloana 8 a Declaraţiei, înscrierea rezultatelor cu semnul “minus” în coloana 10 nu se admite;

12) se admite înscrierea în Declaraţia privind accizele, a rezultatelor cu semnul “minus” doar în cazul reflectării în aceasta a returului mărfurilor impozabile cu acciz subiectului impozabil cu accize. Înscrierea datelor privind returul se efectuează într-un rînd separat al Declaraţiei, în funcţie de necesitate, reflectîndu-se cu semnul “minus” indicatorii de la coloanele 5, 6, 8, 9 şi 10.

**5.** La completarea Declaraţiei privind accizele nu se admit corectări şi radieri.

**6.** Declaraţia privind accizele se semnează de către conducătorul şi contabilul-şef al subiectului impozabil cu accize sau în cazul subiecţilor care desfăşoară activitate de întreprinzător şi care nu sunt înregistraţi în calitate de subiecţi ai impunerii cu accize şi care exportă în mod independent sau în baza contractului de comision mărfuri supuse accizelor, prelucrate şi/sau fabricate pe teritoriul Republicii Moldova - de către conducătorul şi contabilul-şef al subiectului care desfăşoară activitate de întreprinzător, cu prezentarea ei într-un singur exemplar Serviciului Fiscal de Stat.

**7.** În cazul în care sortimentul de mărfuri supuse accizelor, expediate (transportate) din încăperea de acciz a subiectului impozabil sau procurate de persoane fizice şi juridice fără confirmarea documentară a achitării accizelor şi ulterior comercializate, nu poate fi înscris într-un singur formular al Declaraţiei, mărfurile se reflectă detaliat într-o anexă la Declaraţie, avînd acelaşi conţinut şi care se completează în modul respectiv.

În formularul Declaraţiei se trec doar sumele totale calculate pentru mărfurile supuse accizelor expediate (transportate) din încăperea de acciz, care fac parte din componenţa fiecărui cod separat a clasificației economice, completînd astfel coloanele 4, 5 sau 6, 8, 9 şi 10.

**8.** De către subiecții înregistrați ca plătitori de accize înscrierile aferente exportului se introduc în Declaraţia privind accizele pentru perioada fiscală în care a avut loc exportul.

Astfel, în coloana 2 a Declaraţiei se înscrie cuvîntul “export”, iar în coloanele 4, 5 sau 6 şi 9, pentru fiecare cod a clasificației economice, se înregistrează datele corespunzătoare.

**9.** Subiecții care desfășoară activitate de întreprinzător și care nu sînt înregistrați în calitate de subiect al impunerii cu accize, dar care solicită restituirea accizelor înscrierile aferente exportului se întroduc în Declaraţia privind accizele pentru perioada fiscală în care a avut loc exportul, cu înscrierea în coloana 2 a Declaraţiei a cuvîntului “export”, iar în coloanele 4, 5 sau 6 şi 9, pentru fiecare cod a clasificației economice, înregistrîndu-se datele corespunzătoare.

**10.** Dacă în luna expirată subiectul impunerii nu a avut volum circulant impozabil, acesta prezintă Serviciului Fiscal de Stat, în termenul stabilit pentru prezentarea calculelor, Declaraţia semnată de persoanele menţionate la punctul 6, indicînd valoarea zero la indicatorii specificaţi.